'Kitsbankrower' doodgeskiet, makkers vas - Maroela Media
'n Vermeende kitsbankrower is Woensdag in 'n skietgeveg met die polisie in Limpopo doodgeskiet.
Lt.kol. Moatshe Ngoepe, provinsiale polisiewoordvoerder, het gesê beamptes van die provinsiale opsporingspan het in die vroeë oggendure 'n wenk van 'n lid van die publiek ontvang dat 'n groep mans beplan om 'n kitsbank by die Ga-Maja-nedersetting buite Lebowakgomo te gaan beroof.
"Die beamptes het vinnig gereageer en die verdagtes, wat deel van 'n misdaadsindikaat is, onderskep. Hulle het in drie voertuie, 'n Toyota Corolla, VW Polo en Toyota Legend 45, gery," het Ngoepe gesê.
"Die konvooi is van die pad getrek terwyl hulle op pad was na Ga-Maja en het op die polisie begin skiet. Die polisie het teruggeskiet en 'n 29-jarige verdagte noodlottig gewond."
Vier verdagtes, tussen 32 en 51, is in hegtenis geneem en nog ses het in die VW Polo van die toneel gevlug. Geen polisielede is beseer nie.
Die polisie het beslag gelê op 'n vuurwapen en ammunisie, 'n koeëlvaste baadjie van die polisie, 'n glimmerbaadjie van die polisie, klapmusse, nuwe skywe vir 'n hoekslyper, asook twee van die verdagtes se voertuie.
Die verdagtes moet binnekort in die Lebowakgomo-landdroshof verskyn op aanklagte van sameswering om 'n roof te pleeg, poging tot moord, die besit van 'n ongelisensieerde vuurwapen en ammunisie en die besit van 'n polisie-uniform.
'n Grootskaalse soektog is van stapel gestuur na die verdagtes wat ontsnap het.
Foto: Verskaf deur die polisie
Skiet die polisie deesdae met windbukse? Daardie koeel gatjies in die bakkie is darem bitter klein.
Piet skiet · 2 jare gelede
Dit is heel moontlik n 5.56 (.223), n militere kaliber, bietjie groter projektiel as n .22
Ja right beter luck volgende keer om meer te vang heheh
Klein gaaitjie agter en so 10cm gat aan die uitgangs kant.Mooi werk
Ja baie goeie werk van die polisie. Net jammer van die ses wat weg gekom het met 'n POLO. Met wat het die polisie gery Fiat 600. Vra maar net. ??????